Jørn Jespersen (SF), 2001-03-29:
Jeg synes lige så godt, man kan erkende, at regeringen har en rigtig dårlig sag i forbindelse med Ørestaden, storcentret og revisionen af planloven.
Det, der var meningen med den oprindelige detailhandelslov, og det føler vi faktisk vi ved temmelig godt i SF, for vi har været med til at tage initiativ til den, og vi har været med til at vedtage den, var
at stoppe for udbygningen af storcentre uden for bymidterne, var, at vi ville regulere butiksstørrelserne, så der kom et maksimum ind for både detailhandelsbutikker og for udvalgsvarebutikker.
Det ville vi, fordi vi ønskede at sikre en udvikling af butikslivet, af detailhandelen i bymidterne, og der er ikke tvivl i vores sind om, at den intention gjaldt også Ørestaden.
Sådan er det altså ikke gået.
Der er nu blevet lavet nogle vedtagelser og truffet nogle beslutninger, som efter vores opfattelse ikke er så fine i kanten, om, hvordan det her skulle administreres.
Man har opfundet en begrundelse om, at her er der altså tale om en ny by, og dermed kan man definere en bymidte, man har fået begrebet stormagasiner ind på en meget kreativ måde, man har lavet dispensationer fra størrelserne i et så stort mål, som ikke findes andre steder, og man har fundet - det er næsten det værste af det hele - en begrundelse om, at Daells Varehus jo var nedlagt, og derfor kunne man flytte kvadratmetrene ud i Ørestaden uden hensyn til, at der i samme periode er opført et kæmpestort butikscenter, nemlig Fisketorvet, som af en eller anden grund ikke trækker fra.
Så alt i alt: Der er efter vores opfattelse tale om for smarte begrundelser, og det er vi politisk meget irriterede over, meget vrede over.
Vi mener, at det ud over at være skadeligt for butikslivet i bymidterne er miljømæssigt helt forkert.
Det fremmer privatbilismen på en helt unødvendig måde.
Der vil selvfølgelig komme en øget trafik på de motorveje, der ligger i nærheden af storcentret i Ørestaden, og det har jo også allerede udmøntet sig i et stort forlig med nogle af de borgerlige partier, hvor man har sat 5,2 mia. kr. af over en årrække til ny infrastruktur, hvoraf en meget stor del er motorveje.
Problemet er jo dybest set, at man har fået lavet en fuldstændig vanvittig konstruktion omkring Ørestaden.
Der var ikke nogen interesse, der var ikke noget behov, det var en forkert strategi, og nu prøver man med alle midler at sparke en byudvikling i gang, som ingen i virkeligheden har en interesse i, som ingen ønsker, som ingen har behov for.
Det bliver jo ikke mindre nødvendigt af, at metroprojektet er lige så skandaleramt og lige så problematisk som selve Ørestadsprojektet, at det stiger i pris, bliver forsinket og har alle mulige andre problemer.
Så nu har vi altså en Ørestad, hvor der kører tog, dørene går op, når det stopper ved stationen, dørene går i, der går ingen mennesker ud, for der er ingen mennesker, der er ingen by, og nu skal vi så også have et storcenter derud, og vi skal have alle mulige offentlige institutioner derud. En gang imellem bør man altså stoppe op i politik og erkende, at man har lavet en fejl, at det her ikke var nogen hensigtsmæssig beslutning, og det ville klæde ikke mindst Socialdemokratiet og Det Radikale Venstre at erkende, at denne her beslutning mildest talt ikke har været særlig vellykket. Det er der politisk uenighed om.
Regeringen har en klar parlamentarisk baggrund, et flertal for sin linje, både for Ørestaden, storcentret og for den måde, den håndterer metro osv. på.
Det må vi jo tage til efterretning.
Det, der bare undrer os, er, at der så kommer en del af det flertal og undsiger dets egen politiske linje.
Det undrer os voldsomt, for disse partier, der i dag kritiserer udviklingen, indrømmer, at der intet operationelt er i deres forslag til vedtagelse.
De vil ikke lave noget om, intet vil være anderledes i morgen, hvis vi vedtager den.
Det eneste, de er ude efter, er at komme med en indholdstom kritik, og jeg skal understrege, at denne her kritik, vi kommer med nu, gælder selvfølgelig ikke Enhedslisten og Kristeligt Folkeparti, for med dem er vi faktisk meget enige, både i sagens substans og i kritikken af forløbet, men Venstre og De Konservative, som står bag Ørestaden, som står bag storcenteret.
De Konservative har senere ændret mening.
Det anerkender jeg, og det er jeg glad for, for så er der et langt mere sikkert fundament for en ny politik på det område, men de har også støttet sagen i Naturklagenævnet og siger dermed, at sagen er i orden rent juridisk, og kommer så her og vil rette kritik.
Hvis der var et flertal, som reelt ville sikre, at der skete noget andet, at vi kunne bremse Ørestaden, at vi kunne få en anden finansiering, at vi kunne stoppe storcentret, at vi kunne sikre,, at der ikke kommer nye storcentre på åben mark, så ville det være fint.
Det er trist, at der ikke er det.